钦定古今图书集成/明伦汇编/宫闱典/第073卷 > 《为崔大夫贺册皇太子状》孔戣
## 钦定古今图书集成/明伦汇编/宫闱典/第073卷 > 《为崔大夫贺册皇太子状》孔戣

臣闻帝皇立极，必建储贰，俾承宗祧，所以祗奉粢盛，
永固社稷者也。伏惟睿圣文武皇帝陛下积德承业，
光有天下，思正国本，以和人心；载考《春秋》之义，以明
君臣之道。主兹匕鬯，以属元良，推明至公，振举旧典。
皇太子体仁秉哲，既嫡且贤，温文发中，孝友闻外，钦
若丕训，允膺册礼。陛下将嗣十圣之休烈，垂百代之
懿范，大备典礼，广设明庭，阴气方晦而忽销，旭日既
昇而增朗，人民胥悦，神祇克谐，足以包夏孕商，跨周
轶汉。夫何晋魏以降，易置琐琐，不足侔此。盛礼既毕，
洪恩又洽，恤刑议狱，旌善赏劳，礼问高年，存恤疾隐，
皇王之德，于兹备矣。臣忝列近侍，亲承睿谟，抃蹈之
切，不任愚恳。